ועדת הכלכלה, כנסת 15, פרוטוקול מספר 454, 2002-05-08 10:00

אברהם פורז: אני פותח את הישיבה.

אברהם פורז: אנחנו דנים בתקנות הטיס, שהוצאו על-ידי משרד התחבורה.

אברהם פורז: מדובר בתיקון תקנה 17 לתקנות הטיס (מכון בדק, מכון הסמכה ואחזקה עצמית) (תיקון).

אברהם פורז: מי מטעם משרד התחבורה יסביר את התיקון?

צביה בלאו: מדובר בתיקון תקנה 17, שכבר הועלה בפני ועדה נכבדה זו בעבר.

אברהם פורז: מתי, לפני שכיהנתי כיושב-ראש ועדת הכלכלה?

צביה בלאו: לפני כחודשיים.

לאה ורון: התקנות לא הוצגו, הן היו על סדר היום, ואנחנו פשוט הסרנו אותן מסדר היום.

צביה בלאו: נכון, הן לא הופיעו.

צביה בלאו: הן הוסרו מסדר היום, בגלל התנגדות חברת "ישראייר" לתקנה המוצעת.

צביה בלאו: עכשיו הגענו להבנה עם חברת "ישראייר", ואני מניחה שגם עם כל החברות.

צביה בלאו: השינוי שאנחנו מבקשים הוא שבסעיף התחילה, שהוא סעיף 2, יירשם שהתחילה תהיה תוך שנה מהיום, וזה בהסכמת כל הצדדים, על מנת לאפשר להם זמן היערכות.

אברהם פורז: בתקנה 17 של תקנות הטיס ייאמר "מוסך המתאים לאחסונו של אחד, לפחות, מכלי הטיס הכבדים ביותר מתוך קבוצת כלי הטיס הכלולה בהגדר".

אברהם פורז: אני מבקש שתתרגמי לעברית את מה שכתוב פה.

צביה בלאו: אני אגיד באופן כללי במה עוסקת התקנה, ואחר-כך יואב לבנה ממינהל התעופה האזרחית יציג את הדברים.

צביה בלאו: התקנה עצמה עוסקת במבנים ובמתקנים שבהם מתבצעת אחזקה של כלי טיס, הכוללת: שיפוץ, אחזקה ושינוי של כלי טיס.

צביה בלאו: המתקנים אמורים להיות מתאימים לכלי הטיס.

צביה בלאו: כמו שבמוסך של כלי רכב מתבצעים אחזקה ותיקון של כלי רכב, כך אנחנו נוהגים גם לגבי כלי טיס.

צביה בלאו: התקנה הזאת מתחילה קודם בסעיפי משנה, שאחד מהם הוא (2) למשל, והוא אומר שנחוצים מבנים או מתקנים המתאימים לאחסון נאות של חומרים.

אברהם פורז: אנחנו לא מטפלים בזה היום.

צביה בלאו: לא, אני רק מסבירה לכם את הדברים באופן כללי.

אברהם פורז: למה צריך מוסך המתאים לאחסונו של לפחות אחד מכלי הטיס הכבדים ביותר מתוך קבוצת כלי הטיס הכלולה בהגדר?

אברהם פורז: מה הם כלי הטיס הכלולים בהגדר?

יואל לבנה: כלי הטיס שמכון הבדק מוסמך לטפל בהם.

יואל לבנה: לכל מכון בדק יש קלסיפיקציה של כלי טיס שהוא יכול לטפל בהם.

אברהם פורז: אז למה צריך מוסך שמתאים לאחסונו של אחד, לפחות, מכלי הטיס הכבדים ביותר הכלולים בהגדר?

יואל לבנה: אנחנו סבורים שלצורך אחזקה בטיחותית ולצורך בטיחות הטיסה, יש לטפל במטוס הזה במוסך סגור שמוגן מפני בעיות מזג אוויר, רוחות, גשמים, לחות, קורוזיה, ושתהיה בו תאורה מתאימה.

יואל לבנה: מעבר לנוחות של הטכנאי, חשוב לנו שתהיה פעולה תקינה ובטיחותית.

אברהם פורז: האם מדובר על כל חברות התעופה בארץ?

יואל לבנה: מדובר על כל מכוני הבדק שמקבלים תעודה ממינהל התעופה האזרחית.

אברהם פורז: התקנות האלה חלות על כל מתקן אחזקה של מטוסים, אבל מה פירוש "קבוצת כלי הטיס הכלולה בהגדר"?

יואל לבנה: התקנות האלה נקראות מכון בדק , מכון הסמכה ואחזקה עצמית.

אברהם פורז: המילה "עצמית" פירושה שחברת התעופה מתחזקת בעצמה את המטוסים.

אברהם פורז: אני מניח שבעיקר מדובר בחברות התעופה הישראליות הקטנות, כי אני חושב שמטוס 747 נכנס למוסך של אל-על.

אברהם פורז: בואו נדבר נניח על חברת תעופה קטנה, כמו: "ארקיע".

דן יערי: למה קטנה?

אברהם פורז: האם היא מטפלת בעצמה במטוסיה?

עודד אילני: כן, מלבד במטוסי הבואינג.

פבל יורש: אני אחראי על כל מכוני הבדק, ואני רוצה להעיר הערה.

אברהם פורז: אני רוצה לשאול שאלה – לחברה כמו "ארקיע" יש מטוסים טורבו פרו, יש לה מטוסי סילון, ומטוסי הסילון הם בגדלים שונים.

אברהם פורז: אם "ארקיע" רוצה, למשל, להפסיק לחלוטין לתחזק את הסילונים, האם היא חייבת להחזיק מוסך שיתאים למטוסי הסילון, או די לה שיהיה לה מוסך קטן?

פבל יורש: אבל חברת "ארקיע" לא מתחזקת את המטוסים בעצמה, יש לה מכון בדק של "ארקיע" שבו היא מתחזקת את מטוסיה.

אברהם פורז: האם מותר לה להחליט שהיא רוצה להעביר את מטוסי הסילון לתעשייה האווירית?

פבל יורש: זה אפשרי, והיא גם עושה את זה.

אברהם פורז: האם הסעיף הזה מתכוון לומר שאסור לתחזק את המטוסים ברחוב?

אברהם פורז: אני לא מבין למה כתוב "מכלי הטיס הכבדים ביותר".

פבל יורש: התקנה הזאת מתאימה באופן מדויק לתקנות האמריקאיות והאירופאיות, משם אנחנו לקחנו אותה.

אברהם פורז: אבל היא גם צריגב לעבור את מבחן השכל הישר.

פבל יורש: השכל הישר אומר שכשאתה מכניס את הרכב שלך לכל מוסך, אתה רואה את המוסך, ושם מטפלים ברכב כיאות כי יש שם כלים מתאימים.

אבשלום וילן: אתה הוספת "כיאות", זה נתון לוויכוח.

פבל יורש: תסתכל על הדרישות למוסכים שמטפלים ברכבים מסוג "טיוטה".

פבל יורש: המוסך צריך להגן על המטוס מפני תנאי מזג האוויר, תנאי הסביבה, וצריכים להיות בו תנאי עבודה מסוימים.

פבל יורש: בסופו של דבר, אנחנו מדברים על עלייה ברמה של בטיחות הטיסה.

אבשלום וילן: מה היה נהוג עד היום?

פבל יורש: היו מאבקים.

פבל יורש: כל הזמן אמרנו שזה מה שצריך להיות.

אברהם פורז: מה קורה אם "ארקיע" מחליטה שהיא רוצה לתחזק כל אחד ממטוסי הסילון שלה במקום אחר?

אברהם פורז: נניח של"ארקיע" יש מטוס סילון 767 – אגב, האם יש לכם מטוס כזה?

עודד אילני: יש לנו 757.

אברהם פורז: נניח שלמרות העוינות עם "אל על", היא לקחה על עצמה לתחזק את המטוס 757.

פבל יורש: עובדתית, התעשייה האווירית עושה זאת.

אברהם פורז: האם "ארקיע" יכולה להחזיק מוסכים קטנים רק למטוסי הטורבו פרו, בלי שיהיו לה מוסכים למטוסי 767 ולתחזק אותם במוסכים אחרים?

פבל יורש: ל"ארקיע" אין הגדר למטוס 757, כי התחזוקה שלו מתבצעת בתעשייה האווירית.

יואל לבנה: למכון האחזקה שלה אין הגדר למטוס 757.

אבשלום וילן: ואיפה מחזיקה ק.א.ל את מכוני הבדק שלה?

פבל יורש: בתעשייה האווירית.

אבשלום וילן: האם כל התקנות האלה הן נגד "ישראייר"?

פבל יורש: הן בעד "ישראייר".

אבשלום וילן: האם "ישראייר" היא היחידה שלא עובדת היום לפי הנורמות שאתם דורשים בתחום הבדק?

פבל יורש: לא, ואני אוסיף ואומר לך שהתקנה הזאת הוגשה על ידינו לפני שש שנים, כש"ישראייר" בכלל לא היתה קיימת.

אבשלום וילן: אז למה העניין לא התקדם במשך שש שנים?

יואל לבנה: בגלל ביורוקרטיה.

יואל לבנה: בסיכומו של דבר, יש לנו הסכמה גם עם "ישראייר" לגבי מוסך שיושלם, אם ירצה השם.

נחום לנגנטל: צריך להבין שבמשך הזמן נוצר פה מונופול אחזקה של התעשייה האווירית.

יואל לבנה: מה פתאום.

עודד אילני: מכון הבדק של "ארקיע" מתחזק גם מטוסים של "ישראייר".

דן יערי: צריך להפריד בין חברת תעופה לבין מכון בדק.

דן יערי: לא כל חברת תעופה, יש לה מכון בדק.

דן יערי: חברת תעופה יכולה לתחזק את מטוסיה, על-פי התקנות האלה, במכון בדק מאושר על ידה.

דן יערי: "ארקיע" יכולה לתחזק חלק ממטוסיה במכון הבדק שלה, כשהיא קיבלה אישור למכון בדק, כמו שהיא קיבלה אישור להיות חברת תעופה – אלה שני אישורים ושני רשיונות נפרדים.

נחום לנגנטל: איפה נמצא מכון הבדק שלה?

דן יערי: בשדה דב.

דן יערי: את מטוסי הסילון שלה היא מתחזקת בתעשייה האווירית, כי התעשייה האווירית היא לא חברת תעופה ויש לה אישור להיות מכון בדק.

אברהם פורז: אני רוצה להבין מכם דבר שעד עכשיו לא הבנתי, האם זה אומר שאם אתה מטפל בסוג מסוים של מטוסים, אתה צריך מוסך בשביל המטוסים האלה, או שזה אומר שאם יש לך מטוסים מכל הדרגות, אתה צריך להחזיק מוסך שיתאים למטוס הגדול ביותר שאתה מחזיק?

פבל יורש: אם יש לך הגדר, זה צריך להיות מוסך למטוס הגדול ביותר.

נחום לנגנטל: האם היא לא יכולה לעשות OUTSOURCING?

לאה ורון: היא כן יכולה לעשות OUTSOURCING.

אברהם פורז: האם חברת תעופה יכולה לבקש הגדר של מוסך שמתחזק מטוסים עד גודל מסוים, או שהיא חייבת להחזיק מוסך לכל צי המטוסים במובן של TAKE IT OR LEAVE IT?

פבל יורש: בוא נדבר על מכון בדק, כי אנחנו לא מדברים על חברת תעופה.

אברהם פורז: נכון, האם מכון בדק יכול לומר שהוא רוצה להיות מכון בדק למטוסים עד גודל מסוים?

פבל יורש: הוא מבקש מאתנו אישור.

אברהם פורז: האם במקרה כזה שמכון הבדק שייך לחברת התעופה, נציגי מכון הבדק יכולים להגיד לך שהם רוצים לתחזק מטוסים עד גודל מסוים בלבד ואת המטוסים הגדולים לתחזק במקום אחר?

פבל יורש: כן.

אברהם פורז: אז מה כוונתו של המשפט "מכלי הטיס הכבדים ביותר" שלא יתוחזקו בחוץ?

פבל יורש: בהגדר.

אברהם פורז: אתה בעצם אומר שהתחזוקה חייבת להתבצע במוסך מקורה, לא ברחבת החניה.

פבל יורש: לזה הכוונה.

אברהם פורז: מי אומר שלתחזק מטוס בחוץ זה כל-כך נורא?

פבל יורש: אנחנו.

אברהם פורז: הרי מטוס שטס בשמים עומד בתנאים של 40- מעלות, מה רע בזה שמתחזקים אותו על המסלול?

פבל יורש: יש חול, יש קורוזיה, וזה עניין של תנאי עבודה.

אברהם פורז: קורוזיה יש גם בתוך המוסך.

אבשלום וילן: אני לא בעל מקצוע, אבל מדובר על מערכות פנימיות ועל חשיפה לאבק ולכל מיני גורמים אחרים, אז אנחנו נתעסק בזה?

אבשלום וילן: הם בעלי מקצוע והם מבינים בעניין הזה.

אבשלום וילן: אם הוא הגיע למסקנה שלמען בטיחות הטיסה, חייבים לטפל במטוס תחת גג בגלל כל בעיות מזג האוויר וכו', אתה בא להתווכח אתו?

אברהם פורז: האם יש מישהו שחושב שהתקנות האלה לא ראויות?

גדעון ארנון: אני נציג חברת "ישראייר" התקנה הזאת, למעשה – אני משער שאולי זאת לא מטרתה – היא תקנה שעוסקת ב"ישראייר", כי אנחנו כנראה היחידים שמתחזקים את המטוסים שלנו ללא אותו מבנה.

גדעון ארנון: הסיבה שאנחנו מתחזקים את המטוסים שלנו ללא מבנה היא לא בגלל שאנחנו לא רוצים מבנה, או בגלל עניין של נוחות עובדים או בגלל שבסופו של דבר זה יוצא יותר זול, אלא מכיוון שלא נותנים לנו אישורים להקים מבנה.

גדעון ארנון: אנחנו בינתיים פועלים להקמת מבנה בדרכים לא דרכים.

אברהם פורז: האם מקובל גם עליך שיש סכנה בטיחותית לתחזוקת מטוס ברחבת החניה?

גדעון ארנון: קודם כל, קטונתי מלענות על השאלה הזאת.

אברהם פורז: אמנם אתה עורך-דין, אבל בכל זאת אתה איש חברת תעופה.

גדעון ארנון: לפי השכלתי המשפטית, אין סכנה גדולה יותר היום מאתמול.

אברהם פורז: אבל לפעמים מגלים תקלה - -

גדעון ארנון: אמנם אני עורך-דין, אבל לפי מיטב הבנתי, ניתן אולי תחת בדיקות מבוקרות יותר לקחת אחריות.

אברהם פורז: באים אלינו נציגי משרד התחבורה ואומרים שהם חושבים שמטעמי בטיחות טיסה צריך לתחזק מטוסים במבנה סגור, כי פותחים מערכות ויש סכנה שייכנסו אליהן אבק ולכלוך.

אברהם פורז: כדי לא לקבל את עמדתם, מישהו צריך לבוא ולומר לי שאין שום פגם בתחזוקת המטוס בחוץ.

אברהם פורז: הטענה "אני אתחזק אותו בחוץ, על אף שיש סכנה בטיחותית, כי לא סידרו לי האנגר" אולי מתאימה לבג"צ נגד רשות שדות התעופה או לתביעה נגד המדינה, אבל היא בוודאי לא משכנעת שאפשר בינתיים לתפעל את המטוס באופן לא בטוח כי אין מוסך.

אברהם פורז: אם אתם רוצים להתמודד מול הטענה שזה לא נורא לתחזק את המטוס בחוץ, אתם צריכים להביא ראיות חותכות שתומכות בכך.

יואל לבנה: אנחנו הגענו איתם להסכמה, ומקובל עליהם שתוך 12 חודש התקנה הזאת תיכנס לתוקף.

אברהם פורז: האם עד אז יהיה להם מגרש?

יואל לבנה: כן, עד אז הם ישלימו מוסך.

גור בן דוד: אני קברניט גור בן דוד, משנה למנכ"ל חברת "ישראייר", ואני גם אחד מהטייסים שטסים על המטוס.

גור בן דוד: אני רוצה להתייחס להיבט הבטיחותי.

גור בן דוד: אין ספק שאחזקה במקום עבודה מסודר, שיש בו כל התנאים הנלווים לקיום האחזקה, לא דומה לאחזקה על רחבת ה-LINE, או תוך כדי עבודת המטוסים בשוטף.

גור בן דוד: אבל, עדיין צריך לזכור שהאנגר זה לא מקום הרמטי וסגור.

אברהם פורז: ברור.

גור בן דוד: ההאנגר מייצג את מערכת האחזקה שקיימת באזור הזה.

גור בן דוד: מערכת האחזקה הזאת חייבת לכלול רחבת בטון כזאת, שעליה אפשר להרים את המטוס על ג'קים כדי שהוא לא ישקע בתוך האדמה, והיא חייבת לכלול מערכת תאורה מתאימה, שתיתן את התאורה הטובה לעובדים כדי שהם יראו מה הם עושים, והיא חייבת לכלול מערכת אוויר.

אברהם פורז: למה אתם מסכימים לכך שהתקנה תיכנס לתוקף בעוד שנה?

גור בן דוד: אנחנו מסכימים לזה בתנאי שלהאנגר הזה יהיה גם אופי ארעי, כי אנחנו יכולים להסכים לעניין של שנה, אבל אף אחד לא ייתן את האישורים לעשות את זה.

אברהם פורז: מה אתה מצפה שיקרה בעוד שנה מהיום?

גדעון ארנון: זאת אולי המחלוקת שקיימת עדיין.

גדעון ארנון: בגלל המצב של אי מתן אישורים, אנחנו חושבים שאנחנו נוכל להקים מה שנקרא קונסטרוקציה זמנית, מערך זמני.

אברהם פורז: והוא יתאים לדרישות?

גדעון ארנון: כן.

אברהם פורז: איפה אתם רוצים להקים את המערך הזמני?

גור בן דוד: התחלנו כבר להקים אותו בשדה דב.

גור בן דוד: זה לא מאפשר לנו עדיין לבנות גג מלא וקירות מלאים, אלא רק להקים רחבת בטון שהיא בתהליך הקמה, עמודים וכיסוי.

אברהם פורז: והאם זה יענה על הדרישות מבחינתכם?

צביה בלאו: אנחנו אומרים שהתקנה כפי שהיא היום כבר כוללת את זה, כי כתוב "לרשות המחזיק ברשיון יעמדו, להנחת דעתו של המנהל".

אברהם פורז: אני יודע איך יקום המנהל באותו בוקר?

אברהם פורז: מתי תשלימו את הקמת המערך הזמני הזה?

גור בן דוד: אנחנו מעריכים שזה יקרה תוך מספר חודשים.

גור בן דוד: רחבת הבטון הושלמה אתמול.

אברהם פורז: וברגע שהמערך הזה יסתיים, מבחינתכם זה תואם את התקנות.

גדעון ארנון: גם אם האדונים הנכבדים ממינהל התעופה האזרחית יכעסו עליי, אני חייב לומר שרצינו לתקן את התקנה ולהוסיף רק כדי להסביר את הדברים – כי מסכימים להם – "לרבות מוסך בקונסטרוקציה זמנית", או משהו בסגנון הזה.

אברהם פורז: אנחנו שמענו מאנשי משרד התחבורה, והם הצהירו פה, שמה שאתם בונים כרגע מבחינתם תואם את התקנה, זאת אומרת: אחרי שתושלם הקמת המבנה, הם לא יוכלו להגיד לך, זאת חממה נהדרת לגידול עגבניות.

יואל לבנה: אנחנו נבדוק את זה.

אברהם פורז: ברור, אבל בגדול מה שאתם עומדים לבדוק שם, מתאים לדעתכם לתקנה הזאת.

גור בן דוד: התכניות כבר הועברו אליכם.

אברהם פורז: כי לא הייתי רוצה שייווצר מצב שאתם תשלימו את הבנייה ואחר-כך יהיו הפתעות.

גדעון ארנון: זה החשש שלי.

גדעון ארנון: אני מאמין שמבחינת האדונים הנכבדים זה בסדר, אבל המינהל משתנה ותקנות הן תקנות.

אברהם פורז: הם יודעים מה אתם בונים, אתם יודעים מה אתם בונים, והם אומרים שמה שאתם בונים מתאים.

אברהם פורז: לאור ההצהרות שלהם, אני חושב שאין סיבה לא לאשר את התקנות.

אברהם פורז: אם יסתבר שיש לכם בעיה אמיתית בעתיד, אנחנו גם נהיה מוכנים להתערב.

אברהם פורז: אבל לפי ההצהרה שניתנת פה - ואני רוצה לציין שנרשם פרוטוקול בישיבה, ואתם תוכלו לקבל אותו – אנשי משרד התחבורה אומרים בצורה מפורשת, שהמבנה הזה שאתם בונים, גם כשהוא ארעי, לכשיושלם יענה על ההגדרות של התקנות, ולכן לא תהיה אתו בעיה.

פבל יורש: אי אפשר לקבוע את זה מראש.

אברהם פורז: בהנחה שהם לא יעשו שם משהו בלתי סביר.

אברהם פורז: חבר-הכנסת וילן, האם אפשר לאשר את התקנות?

אבשלום וילן: כן, אבל לפני שאנחנו מאשרים אני רוצה להעיר הערה לפרוטוקול.

גדעון ארנון: כמובן שהתקנה – ולזה הסכים המינהל – תוקפה יהיה שנה מהיום.

לאה ורון: בזה פתחה את דבריה הגברת בלאו.

אבשלום וילן: אני כל פעם מוצא את עצמי בדיונים מול מינהל התעופה האזרחית.

אבשלום וילן: אני רוצה להזכיר לך שמזה תקופה ארוכה אין מנהל קבוע, רק בגלל שכנסת ישראל עדיין לא קיבלה את שרשרת החוקים שהצעתי, שמטרתן למנוע אפליית גיל.

אברהם פורז: האם בגלל זה אין מנהל קבוע?

אבשלום וילן: לא מדובר עכשיו על טייסים ולא מדובר על מי שכשיר לטוס ב-30,000 רגל.

אבשלום וילן: יש מועמד, שאני לא מכיר אותו בכלל, אבל הבנתי שנציגי משרד התחבורה אומרים שהוא מתאים לתפקיד, ונדמה לי שהוא היה מפקד חיל האוויר, אבל יש לו רק בעיה אחת, שהוא הגיע לגיל 65.

אברהם פורז: איפה כתוב האיסור הזה?

לאה ורון: בתקשיר של עובדי המדינה.

אברהם פורז: בתקשיר הזה אפשר לעשות הנחות.

אבשלום וילן: אני מזכיר לך שמדינת-ישראל היא אחת המדינות המפגרות בעולם המערבי, והיא קיבלה החלטה שמי שמגיע לגיל 65, כישוריו עוזבים אותו, הוא מפסיק לחיות והוא יכול לשבת רק על ספסל.

אתי בנדלר: אבל הוא יכול להיות ראש-ממשלה.

אבשלום וילן: יש תמיד חריגים, הוא יכול להיות ראש-ממשלה, הוא יכול להיות שר חוץ.

אבשלום וילן: לכן, אני פונה אליך אדוני היושב-ראש, שאתה כיושב-ראש ועדת הכלכלה - והנושאים האלה הם בתחום אחריותך - תדאג שיימצא לזה סוף סוף פתרון ושיהיה מינהל תקין.

נחום לנגנטל: אדוני היושב-ראש, מאחר שיש פה הבנה בין כל החברות ובין כל הגורמים, אני גם בעד אישור התקנות.

נחום לנגנטל: לגבי הערתו של חברי אבשלום וילן, אני רוצה לומר שטוב עושה נציב שירות המדינה וטוב עושה המדינה, שהיא לא מביאה לשירות הציבורי אנשים שאבד עליהם הכלח.

אברהם פורז: אל תגיד "אבד עליהם הכלח", אתה יכול לומר "מבוגרים".

נחום לנגנטל: אני מדבר על המקרה דנן, כי אני גם יודע במי מדובר.

נחום לנגנטל: האדם הזה היה מועמד לתפקיד לפני שש שנים ולא התקבל, אז עכשיו בגלל הסיטואציה הפוליטית החדשה של מינוי פוליטי פר אקסלנס, האיש הזה מבקש להתקבל לתפקיד שוב.

אבשלום וילן: אז צריך לפסול אותו בגלל אי התאמה, אבל לא בגלל גיל.

אבשלום וילן: אם הפסילה היא בגלל אי התאמה, אין לי בעיה.

נחום לנגנטל: קודם כל מדובר באי התאמה, אבל הוא מינוי פוליטי.

נחום לנגנטל: טוב תעשה מדינת-ישראל, אם היא תמנה לתפקיד אנשים מתוך מינהל התעופה האזרחית ו"תגדל" אנשים שיצמחו מתוכה, או תיצור מצב שעובד יוכל להרגיש שהוא יכול להתקדם בתפקיד ושלא מנחיתים אדם כל-כך מבוגר, שמטבע הדברים סותם את המערכת.

נחום לנגנטל: אדוני היושב-ראש, אני מציע לך לא להזדרז ולקבל פה איזושהי החלטה בעניין.

אברהם פורז: אנחנו דנים עכשיו בתקנות הטיס.

אברהם פורז: אם כך, על דעת כולם אנחנו מאשרים את התקנות.

אברהם פורז: תוקף התקנות יהיה שנה מהיום.

אתי בנדלר: 12 חודשים מיום פרסומן.

גדעון ארנון: אני מבקש שיירשם בפרוטוקול החשש שהבעתי קודם.

אברהם פורז: הדברים שלך נרשמו.

אברהם פורז: תודה רבה לכם, הישיבה נעולה.